VIDEO Ziaristul german luat cu duba de jandarmi a fost eliberat. El a realizat în Teleorman reportajul ”Aici nu-l avem decât pe Dragnea”

UPDATE 4: Tot la secția 5 se află și Cristian Dide, autorul unora dintre proiecțiile cu mesajul #Rezist pe clădirea Guvernului. ”Polițiștii refuză să ne dea procesul verbal”, a declarat el pentru G4Media.ro.

UPDATE 3: Ziaristul german a fost eliberat de la secția 5, a declarat soția sa pentru G4Media.ro. Mădălina Roșca a declarat că polițiștii l-ar fi acuzat că a obstrucționat cercetările, iar ziaristul Paul Arne Wagner a refuzat să semneze procesul-verbal.

UPDATE 2: Soția ziaristului german a declarat pentru G4Media.ro că Paul Arne Wagner a fost dus la secția 5 de Poliție din București

UPDATE 1: Realitatea TV a prezentat imagini video cu momentul în care ziaristul german a fost băgat într-o dubă a jandarmeriei

Colegii de la casa de documentare Passport Productions au anunțat miercuri pe Facebook că ziaristul german Paul Arne Wagner a fost luat de jandarmi și dus într-o dubă. Dacă informația se confirmă, ziaristul german ar fi unul dintre cei 22 de manifestanți ridicați de jandarmi la protestul de miercuri seară de la Guvern.

”Eram lângă el când filma ce se întâmplă și jandarmii l-au târât, l-au bagat singur într-o dubă și acum nu știu unde este”, a declarat pentru G4Media.ro Mădălina Roșca, soția ziaristului german.

Anunțul de pe Facebook:

Hi, this announcement was posted on Facebook by his company: Colegul nostru de la Passport Productions, jurnalistul german Paul Arne Wagner, a fost smuls brutal de langa noi in timp ce filma si aruncat in duba jandarmeriei împreună cu alți protestatari. Nu stim cati au fost ridicați. Nu stim unde i-au dus.

În prezentarea reportajului, cei doi jurnalişti spun: „Pe străzile din Teleorman, pavate cu multe milioane de către Tel Drum, întâlneşti sate aşezate în peisaje fermecătoare, dar cu jumătate dintre case goale, părăsite de locuitorii care au hotărât să dea o şansă vieţii lor în alte judeţe sau în străinătate, pentru că, aşa cum spun cei care încă mai rezistă, singurul pentru care mai poţi lucra in Teleorman este Dragnea, impersonat fie de Tel Drum şi companiile-surori, fie de administraţia publică“ (Sursa: Adevărul).

Reportajul ”Aici nu-l avem decât pe Dragnea”:

Foto: Pagina de Facebook personală